Bursa de Valori Bucureşti (BVB) a deschis în creştere şedinţa de miercuri, iar rulajul se cifra la 6,75 milioane de lei (1,35 milioane de euro) după o jumătate de oră de la debutul tranzacţiilor, potrivit Agerpres.
Indicele principal BET, care arată evoluţia celor mai lichide 20 de companii, înregistra o apreciere de 0,56%, iar indicele BET-Plus, care arată evoluţia celor mai lichide 43 de acţiuni de la BVB, era pe plus cu 0,53%.
Totodată, indicele blue-chip extins BET-XT, al celor mai lichide 25 de titluri, a urcat cu 0,47%, în timp ce reperul de randament al fondurilor de investiţii, BET-BK, s-a apreciat cu 0,33%.
Indicele BET-FI al SIF-urilor consemna un avans de 0,12%, iar BET-NG, indicele celor 10 companii din sectorul energetic şi al utilităţilor, a crescut cu 0,29%.
Conform datelor BVB, cele mai mari creşteri ale valorii acţiunilor le înregistrau Turbomecanica (+2,24%), SSIF BRK Financial Group (+2,04%) şi Romgaz (+1,89%).
Pe de altă parte, în scădere erau acţiunile Biofarm (-11,30%), AROBS Transilvania Software (-4,49%) şi AAGES (-4,35%).